Document ID: 32008R0848

32008R0848
L 231/9
SLUŽBENI LIST EUROPSKE UNIJE
UREDBA KOMISIJE (EZ) br. 848/2008
od 28. kolovoza 2008.
o izmjeni Uredbe (EZ) br. 2076/2002 i Odluke 2003/565/EZ u pogledu roka predviđenog u članku 8. stavku 2. Direktive Vijeća 91/414/EEZ
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno treći podstavak njezinog članka 8. stavka 2.,
budući da:
(1)
Prvi podstavak članka 8. stavka 2. Direktive 91/414/EEZ predviđa da država članica može, tijekom razdoblja od 12 godina nakon obavijesti o toj Direktivi, odobriti stavljanje sredstava za zaštitu bilja na tržište koja sadrže aktive tvari koje nisu uvrštene u Prilog I. toj Direktivi koja su već na tržištu dvije godine nakon datuma objave, dok se te tvari postupno ispituju u okviru programa rada.
(2)
Za tvari obuhvaćene trećom i četvrtom fazom programa rada dvanaestogodišnje razdoblje iz uvodne izjave 1. produljeno je Uredbom Komisije (EZ) br. 2076/2002 od 20. studenoga 2002. o produljivanju vremenskoga razdoblja iz članka 8. stavka 2. Direktive Vijeća 91/414/EEZ i o neuvrštenju određenih aktivnih tvari u Prilog I. toj Direktivi, te o povlačenju odobrenja za sredstva za zaštitu bilja koja sadrže dotične tvari (2) i Odlukom Komisije 2003/565/EZ od 25. srpnja 2003. o produljenju roka predviđenog u članku 8. stavku 2. Direktive Vijeća 91/414/EEZ (3).
(3)
Za te tvari ocjena nacrta izvješća o procjeni je gotovo dovršena i za većinu njih odluka o tome mogu li one biti uvrštene u Prilog I. Direktivi 91/414/EEZ donijet će se prije 31. prosinca 2008. No, za neke od tih tvari nije moguće dovršiti donošenje odluke do 31. prosinca 2008. Kako bi se omogućilo da program rada bude zaključen, nužno je produljiti rok predviđen u Uredbi (EZ) br. 2076/2002 i Odluci 2003/565/EZ s obzirom na treću i četvrtu fazu programa rada. Nadalje, u odnosu na tvari koje se uvrštavaju, državama članicama i zainteresiranim stranama treba se dati odgovarajuće razdoblje kako bi se pripremile za udovoljavanje novim zahtjevima.
(4)
To produljenje roka ne dovodi u pitanje mogućnost uvrštenja pojedinačne aktivne tvari u Prilog I. Direktivi 91/414/EEZ kako je predviđeno u četvrtom podstavku članka 8. stavka 2. te Direktive.
(5)
Uredbu (EZ) br. 2076/2002 i Odluku 2003/565/EZ treba stoga na odgovarajući način izmijeniti.
(6)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
U članku 1. Uredbe (EZ) br. 2076/2002, datum „31. prosinca 2008.” zamjenjuje se datumom „31. prosinca 2009.”
Članak 2.
U članku 1. Odluke 2003/565/EZ, datum „31. prosinca 2008.” zamjenjuje se datumom „31. prosinca 2009.”
Članak 3.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. kolovoza 2008.

Labels: 0
3
6